CELEX: 32021R0852
Language: el
Date: 2021-05-27 00:00:00
Title: Εκτελεστικός κανονισμός (ΕΕ) 2021/852 της Επιτροπής της 27ης Μαΐου 2021 για την τροποποίηση του κανονισμού (ΕΚ) αριθ. 32/2000 του Συμβουλίου και του κανονισμού (ΕΚ) αριθ. 847/2006 της Επιτροπής όσον αφορά την εξαίρεση των εισαγωγών προϊόντων καταγωγής Ηνωμένου Βασιλείου από δασμολογικές ποσοστώσεις

28.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 188/54
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/852 ΤΗΣ ΕΠΙΤΡΟΠΗΣ
         της 27ης Μαΐου 2021
         για την τροποποίηση του κανονισμού (ΕΚ) αριθ. 32/2000 του Συμβουλίου και του κανονισμού (ΕΚ) αριθ. 847/2006 της Επιτροπής όσον αφορά την εξαίρεση των εισαγωγών προϊόντων καταγωγής Ηνωμένου Βασιλείου από δασμολογικές ποσοστώσεις
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 32/2000 του Συμβουλίου, της 17ης Δεκεμβρίου 1999, σχετικά με το άνοιγμα και τον τρόπο διαχείρισης των παγιωμένων στη Γενική Συμφωνία Δασμών και Εμπορίου (GATT) κοινοτικών δασμολογικών ποσοστώσεων, και ορισμένων άλλων κοινοτικών δασμολογικών ποσοστώσεων, καθώς και με τον καθορισμό της μεθόδου τροποποίησης ή προσαρμογής των εν λόγω ποσοστώσεων και σχετικά με την κατάργηση του κανονισμού (ΕΚ) αριθ. 1808/95 (1), και ιδίως το άρθρο 9 παράγραφος 1 στοιχείο β) πρώτη περίπτωση,
         Έχοντας υπόψη την απόφαση 2006/324/ΕΚ του Συμβουλίου, της 27ης Φεβρουαρίου 2006, σχετικά με τη σύναψη συμφωνίας υπό μορφή ανταλλαγής επιστολών μεταξύ της Ευρωπαϊκής Κοινότητας και του Βασιλείου της Ταϊλάνδης στο πλαίσιο των άρθρων XXIV:6 και ΧΧVΙΙΙ της Γενικής Συμφωνίας Δασμών και Εμπορίου (ΓΣΔΕ) του 1994, σχετικά με την τροποποίηση των παραχωρήσεων που προβλέπονται στους πίνακες της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας, στο πλαίσιο της προσχώρησής τους στην Ευρωπαϊκή Ένωση (2), και ιδίως το άρθρο 2,
         Εκτιμώντας τα ακόλουθα:
         
                     (1)
                  
                  
                     Η συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (στο εξής: συμφωνία) (3), υπεγράφη εξ ονόματος της Ένωσης στις 29 Δεκεμβρίου 2020. Εφαρμόζεται σε προσωρινή βάση από την 1η Ιανουαρίου 2021.
                  
               
                     (2)
                  
                  
                     Ο κανονισμός (ΕΚ) αριθ. 32/2000 προβλέπει το άνοιγμα και τον τρόπο διαχείρισης των παγιωμένων στη Γενική Συμφωνία Δασμών και Εμπορίου (GATT) κοινοτικών δασμολογικών ποσοστώσεων, και ορισμένων άλλων κοινοτικών δασμολογικών ποσοστώσεων, καθορίζει τη μέθοδο τροποποίησης ή προσαρμογής των εν λόγω ποσοστώσεων, και καταργεί τον κανονισμό (ΕΚ) αριθ. 1808/95 του Συμβουλίου (4).
                  
               
                     (3)
                  
                  
                     Ο κανονισμός (ΕΚ) αριθ. 847/2006 της Επιτροπής (5) προβλέπει το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα παρασκευάσματα ή κονσέρβες ψαριών.
                  
               
                     (4)
                  
                  
                     Η συμφωνία ορίζει ότι τα προϊόντα καταγωγής Ηνωμένου Βασιλείου δεν είναι επιλέξιμα για εισαγωγή στην Ένωση στο πλαίσιο των υφιστάμενων δασμολογικών ποσοστώσεων του ΠΟΕ, όπως ορίζονται στη συμφωνία. Αναφέρεται στις δασμολογικές ποσοστώσεις που κατανέμονται μεταξύ των μερών σύμφωνα με τις διαπραγματεύσεις δυνάμει του άρθρου XXVIII της GATT, οι οποίες άρχισαν με πρωτοβουλία της Ένωσης στο έγγραφο του ΠΟΕ G/SECRET/42/Add.2 (6) και του Ηνωμένου Βασιλείου στο έγγραφο του ΠΟΕ G/SECRET/44 (7) και όπως ορίζεται στην αντίστοιχη εθνική νομοθεσία κάθε μέρους. Η συμφωνία ορίζει περαιτέρω ότι ο χαρακτήρας καταγωγής των προϊόντων καθορίζεται με βάση τους μη προτιμησιακούς κανόνες καταγωγής που εφαρμόζονται στο μέρος εισαγωγής.
                  
               
                     (5)
                  
                  
                     Οι υφιστάμενες δασμολογικές ποσοστώσεις του ΠΟΕ, όπως ορίζονται στη συμφωνία, αφορούν τις παραχωρήσεις ΠΟΕ της Ένωσης, οι οποίες περιλαμβάνονται στο σχέδιο πίνακα παραχωρήσεων και υποχρεώσεων της ΕΕ-28 βάσει της GATT 1994 που υποβλήθηκε στον ΠΟΕ στο έγγραφο G/MA/TAR/RS/506 (8), όπως τροποποιήθηκε με τα έγγραφα G/MA/TAR/RS/506/Add.1 και G/MA/TAR/RS/506/Add.2 (9).
                  
               
                     (6)
                  
                  
                     Οι κανονισμοί (ΕΚ) αριθ. 32/2000 και (ΕΚ) αριθ. 847/2006 εφαρμόζονται επί του παρόντος σε τέτοιες εισαγωγές καταγωγής Ηνωμένου Βασιλείου. Για να συμμορφωθούν με τη συμφωνία, οι εν λόγω κανονισμοί θα πρέπει να τροποποιηθούν ώστε να εξαιρεθούν οι εισαγωγές προϊόντων καταγωγής Ηνωμένου Βασιλείου από τις υφιστάμενες δασμολογικές ποσοστώσεις του ΠΟΕ.
                  
               
                     (7)
                  
                  
                     Η συμφωνία εφαρμόζεται προσωρινά από την 1η Ιανουαρίου 2021. Ως εκ τούτου, οι εισαγωγές προϊόντων καταγωγής Ηνωμένου Βασιλείου θα πρέπει επίσης να εξαιρεθούν από την εφαρμογή δασμολογικών ποσοστώσεων των οποίων οι περίοδοι ποσόστωσης άρχισαν πριν από την 1η Ιανουαρίου 2021 και βρίσκονταν ακόμη σε εξέλιξη κατά την εν λόγω ημερομηνία, όσον αφορά τις εισαγωγές που πραγματοποιήθηκαν την ή μετά την 1η Ιανουαρίου 2021.
                  
               
                     (8)
                  
                  
                     Για να εξασφαλιστεί η συμμόρφωση με τη συμφωνία, ο παρών κανονισμός θα πρέπει να αρχίσει να ισχύει επειγόντως την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης και να εφαρμόζεται από την 1η Ιανουαρίου 2021, ημερομηνία έναρξης της ισχύος της συμφωνίας.
                  
               
                     (9)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στον Τίτλο II του κανονισμού (ΕΚ) αριθ. 32/2000 προστίθεται το ακόλουθο τμήμα 4:
            
               «Τμήμα 4
               
               
                  Κατάλογος των παγιωμένων στην GATT κοινοτικών δασμολογικών ποσοστώσεων
               
               
                  
                     Άρθρο
                     7a
                  
                  Οι κοινοτικές δασμολογικές ποσοστώσεις που απαριθμούνται στο παράρτημα I εφαρμόζονται στις εισαγωγές καταγωγής όλων των τρίτων χωρών εκτός από το Ηνωμένο Βασίλειο.».
               
            
         
         
            Άρθρο 2
            Το άρθρο 2 του κανονισμού (ΕΚ) αριθ. 847/2006 τροποποιείται ως εξής:
            
                        1)
                     
                     
                        στην παράγραφο 1, οι λέξεις «όλων των χωρών» αντικαθίστανται από τις λέξεις «όλων των τρίτων χωρών εκτός από το Ηνωμένο Βασίλειο»·
                     
                  
                        2)
                     
                     
                        στην παράγραφο 2, οι λέξεις «όλων των χωρών» αντικαθίστανται από τις λέξεις «όλων των τρίτων χωρών εκτός από το Ηνωμένο Βασίλειο».
                     
                  
         
            Άρθρο 3
            Έναρξη ισχύος και εφαρμογή
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
            Βρυξέλλες, 27 Μαΐου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 5 της 8.1.2000, σ. 1.
         
            (2)  ΕΕ L 120 της 5.5.2006, σ. 17.
         
            (3)  ΕΕ L 444 της 31.12.2020, σ. 14.
         
            (4)  Κανονισμός (ΕΚ) αριθ. 1808/95 του Συμβουλίου, της 24ης Ιουλίου 1995, σχετικά με το άνοιγμα και τον τρόπο διαχείρισης των παγιωμένων στη Γενική Συμφωνία Δασμών και Εμπορίου (GATT) κοινοτικών δασμολογικών ποσοστώσεων για ορισμένα γεωργικά, βιομηχανικά και αλιευτικά προϊόντα, και με τον καθορισμό της μεθόδου τροποποίησης ή προσαρμογής των εν λόγω ποσοστώσεων (ΕΕ L 176 της 27.7.1995, σ. 1).
         
            (5)  Κανονισμός (ΕΚ) αριθ. 847/2006 της Επιτροπής, της 8ης Ιουνίου 2006, για το άνοιγμα και τον τρόπο διαχείρισης κοινοτικών δασμολογικών ποσοστώσεων για ορισμένα παρασκευάσματα ή κονσέρβες ψαριών (ΕΕ L 156 της 9.6.2006, σ. 8).
         
            (6)  https://docs.wto.org
         
            (7)  https://docs.wto.org
         
            (8)  https://docs.wto.org
         
            (9)  https://docs.wto.org